Պինոկիո (մուլտֆիլմ, 1940)

Անվան այլ կիրառումների համար տե՛ս՝ Պինոկիո (այլ կիրառումներ)Պինոկիո (անգլ.՝ Pinocchio), «Walt Disney Productions»-ի երկրորդ լիամետրաժ անիմացիոն ֆիլմը, որը ստեղծված է իտալացի գրող Կարլո Քոլոդիի «Պինոկիոյի արկածները. փայտե տիկնիկի պատմությունը» հեքիաթի հիման վրա։ Մուլտֆիլմը պարգևատրվել է երկու «Օսկար» մրցանակով։ ԱՄՆում և Ռուսաստանում այն չունի որևէ տարիքային սահմանափակում։


== Սյուժե ==
Մի օր Ջիմինի անունով ծղրիդը իր ճանապարհորդության ժամանակ ընկնում է Ջեպետո անունով վարպետի արհեստանոց, որտեղ նա ավարտում էր իր վերջին ստեղծագործությունը՝ փայտե տիկնիկը, որին վարպետը տվել էր Պինոկիո անունը։ Քնելուց առաջ վարպետը երազանք է պահում, որ Պինոկիոն դառնա իսկական տղա և քնում է։
Գիշերը վարպետի տուն է մտնում Կապույտ Փերին և իրականացնում է նրա երազանքը. նա կենդանացնում է Պինոկիոյին, բայց թողնում է նրան փայտից և ասում, որ նա կդառնա իրական տղա այն ժամանակ, երբ լինի մաքուր, խիզախ և բարի։ Այդ ժամանակ հայտնվում է Ջիմինին և Փերին նրան դարձնում է Պինոկիոյի խիղճը և Պինոկիոյին խորհուրդ է տալիս, որ միշտ լսի իր խղճի ձայնին։
Առավոտյան Ջեպետոն արթնանում է և տեսնում, որ իր երազանքն իրականացել է։ Նա անչափ ուրախանում է և հաջորդ օրը Պինոկիոյին ուղարկում դպրոց։ Դպրոց գնալու ճանապարհին Պինոկիոն ծանոթանում է Ազնիվ Ջոն աղվեսի և Գիդեոն կատվի հետ, որոնք որոշում են վաճառել տղային Սթրոմբոլիի տիկնիկային թատրոնին։ Նրանք տղային պատմում են հռչակի և հայտնիության մասին, կարողանում են նրան խաբել և ի վերջո տղան ինքն իրեն վաճառում է թատրոնին։
Պինոկիոն կարճ ժամանակահատվածում դառնում է թատրոնի աստղը։ Այդ ժամանակ վարպետ Ջեպետոն անհանգստանում է և սկսում փնտրել նրան։ Որոշ ժամանակ անց Պինոկիոն որոշում է տուն գնալ, բայց Սթրոմբոլին փակում է նրան վանդակում։ Ջիմինին վերադառնում է և իմանալով այդ ամենի մասին փորձում է ազատել Պւինոկիոյին։ Այդ ժամանակ նրանց մոտ է հայտնվում Կապույտ Փերին և սկսում է հարցեր տալ Պինոկիոյին։ Պինոկիոն սկսում է մի անիրական պատմություն պատմել և այդ ժամանակ նրա քիթը մեծանում է։ Փերին ասում է, որ քիթը մեծանում է խաբելու պատճառով և Պինոկիոն ներողություն է խնդրում։ Փերին ետ է վերադարձնում նրա նորմալ քիթը և ազատում վանդակից։ Պինոկիոն և Ջիմինին ուղևորվում են տուն։
Այդ ժամանակ կառապանը Ազնիվ Ջոնին և Գիդեոնին առաջարկում է դպրոցի շրջակայքից հավաքել և իրենց մոտ տանել դասերից խուսափող և չար տղաներին, որի դիմաց նրանք պետք է վարձատրվեին։ Այնուհետև այդ տղաներին տանելու էին Հաճույքի կղզի։ Նրանք համաձայնվում են։
Պինոկիոյի տուն գնալու ճանապարհին նրան բռնում է Ազնիվ Ջոնը, համոզում է, որ նա հիվանդ է և առաջարկում է գնալ Հաճույքի կղզի, որպեսզի բուժվի։ Պինոկիոն համաձայնվում է և գնում։ Ջիմինին լսում է, որ այդ կղզում երեխաներին վերածում են ավանակների և գնում է Պինոկիոյին այդ լուրը հայտնելու։ Կիսով չափ ավանակ դարձած վերջինիս հաջողվում է փախչել այնտեղից և նետվել ջրի մեջ։ Ջրից դուրս գալուց հետո նրանք գնում են տուն և տեսնում, որ այնտեղ ոչ ոք չկա; Այդ ժամանակ գալիս է մի աղավնի և Պինոկիոյին տալիս է թղթի մի կտոր, որի վրա գրված էր, որ Ջեպետոն ընկել է մեծ կետի ստամոքսի մեջ և մահանում է սովից։ Պինոկիոյին հաջողվում է ազատել հորը կետի փորից իր կյանքի գնով։ Բայց այդ ժամանակ հայտնվում է Փերին և Պինոկիոյին դարձնում իրական տղա։


== Հնչյունավորում ==
Դիքի Ջոնս - Պինոկիո
Քլիֆ Էդվարդս - Ջիմինի
Քրիստիան Ռաբ - Ջեպետո
Մել Բլենք - Ֆիգարո, Քլիո, Գիդեոն
Ուոթլեր Քեթլեր - Ազնիվ Ջոն
Չարլզ Ջուդելս - Սթրոմբոլի, Կուչեր
Էվելին Վենեյբլ - Կապույտ Փերի
Ֆրենկի Դարրո - Ֆիտիլ
Թուրլ Ռեյվենսկրոֆտ - Մոնստրո


== Պարգևներ ==
«Օսկար» մրցանակ, լավագույն երգի և լավագույն օրիգինալ սաունդռեքի համար։


== Հետաքրքիր փաստեր ==
Մուլտֆիլմը տարբերվում է հեքիաթից, հեքիաթում ավելի շատ հերոսներ կան, իսկ Ջեպետոն ավելի աղքատ է։
Մուլտֆիլմի որոշ հատվածներում օգտագործվում է լրիվ անիմացիա։
Մուլտֆիլմում Պինոկիոն լրիվ ավանակի չի վերածվում, իսկ հեքիաթում՝ վերածվում է։
Ոչ պաշտոնական շարունակությունը կոչվում է «Պինոկիոն և Խավարի Կայսրը»։
Մուլտֆիլմում Հաճույքի կղզին շատ նման է սովետական «Անգետիկը լուսնի վրա» մուլտֆիլմի Հիմարների կղզուն, սակայն Հիմարների կղզում նրանք վերածվում էին ոչխարների։
Մուլտֆիլմի սկզբում կարելի է տեսնել երկու գիրք՝ «Ալիսան հրաշքների աշխարհում» և «Փիթեր Պենը»։


== Ծանոթագրություններ ==


== Արտաքին հղումներ ==
«Պինոկիո» մուլտֆիլմը Rotten Tomatoes կայքում
http://www.bcdb.com/bcdb/cartoon.cgi?film=14-Pinocchio.html